রেহানা জানান বাবা-মা’র খুনিদের বিচারের কাটগড়ায় নিয়ে আসার আশাই তাদের নতুন করে বাঁচার স্বপ্ন দেখায়। ইন্ডিয়ায় আসার বেশ কিছুদিন পর তৎকালীন প্রধানমন্ত্রী মিসেস ইন্দিরা গান্ধীর সাথে দেখা করে একা একা ঘরে বসে থাকতে তাঁর অনিচ্ছার কথা জানান রেহানা। বলেন তিনি পড়াশোনা শুরু করতে চান। এরপর নেহরু ইউনিভার্সিটি, সীমলা ও কলকাতার শান্তি নিকেতনে তাঁর ভর্তির ব্যবস্থা হয় বলে বাংলানিউজকে জানান শেখ রেহানা। তিনি বলেন, ‘ভর্তির সব ব্যবস্থা হলো, কিন্তু পড়ায়তো মন বসে না। শান্তি নিকেতনে আসার জন্যে ট্রেনে উঠবো, এমন সময় খবর পেলাম পশ্চিম বঙ্গ সরকার বলছে আমার নিরাপত্বা দিতে পারবে না। আবার ফিরে আসলাম আপার কাছে’। নিরাপত্বার নিশ্চয়তা না পাওয়ায় শান্তি নিকেতনে যেতে না পেরে লন্ডনে চলে আসার সিদ্ধান্ত নেন শেখ রেহানা, এমনটাই জানালেন তাঁর স্মৃতিচারণে। লন্ডনে তখন তাঁর এক চাচা ও ট্রেনিং এ আসা তাঁর ফুফা সাবেক আর্মি চীফ জেনারেল মুস্তাফিজুর রহমান অবস্থান করছিলেন। রেহানা বলেন, ‘ফুফা জেনারেল মোস্তাফিজ সিদ্ধান্ত নিয়েছিলেন দেশে আর ফিরবেন না। কারন চাকুরীতে বিভিন্নভাবে তাঁকে হয়রানী করা হচ্ছিল। আমি তাঁকে একটি চিঠি লিখে অনুরোধ করি ‘‘ফুফা আপনাকে চাকুরীতে ফিরতে হবে। আমাদের অনেক কাজ বাকি, অভিমান করলে চলবে না। ১৫ই আগষ্টের খুনিদের বিচারের কাঠগড়ায় নিয়ে আসতে আমাদের অনেক কাজ করতে হবে’’। ফুফা আমার কথা রাখলেন। আমার এই চিঠি এখনও আমার ফুফুর কাছে আছে’।